b'\n_START_ARTICLE_\nVelikooki tun\n_START_SECTION_\nOpis\n_START_PARAGRAPH_\nVelikooki tun je med 60 in 250\xc2\xa0cm velika riba, ki lahko dose\xc5\xbee preko 200\xc2\xa0kg. \xc5\xbdivljenjska doba teh rib je med 10 in 12 let, spolno pa dozorijo v petem letu starosti. V severozahodnem Atlantiku se drstijo v juniju in juliju, v vzhodnem Atlantiku in Gvinejskem zalivu pa drstitev poteka januarja in februarja._NEWLINE_Velikooka tuna je svoje ime dobila po velikih o\xc4\x8deh, ki jih ima na dokaj veliki glavi. Oblika telesa teh rib je izredno hidrodinami\xc4\x8dna, kar nakazuje odli\xc4\x8dnega plavalca. Prsne plavuti so pri tej vrsti dolge in lahko segajo vse do druge hrbtne plavuti. Pred repno plavutjo ima velikooki tun med 13 in 14 ko\xc5\xa1\xc4\x8denih resic._NEWLINE_Jate velikookih tunov se v med lovom lahko potopijo tudi do 500 metrov globoko, s satelitskim spremljanjem pa so ugotovili, da se potapljajo predvsem v no\xc4\x8dnem \xc4\x8dasu, kar povezujejo z no\xc4\x8dnim umikanjem njihovega plena v varnej\xc5\xa1e globinske vode.'